เตือนนักลงทุนอย่ากู้ซื้อกองทุน
‘วรวรรณ’ชี้อาจได้ไม่คุ้มเสียฉะคนขายไม่แจงความเสี่ยง
29 ต.ค. 2565

‘วรวรรณ’ชี้อาจได้ไม่คุ้มเสียฉะคนขายไม่แจงความเสี่ยง
“วรวรรณ” เตือนนักลงทุนอย่ากู้เงินซื้อกองทุน อาจได้ไม่คุ้มเสีย ปรามคนขายเห็นแก่ได้ชวนลูกค้าซื้อเงินผ่อน ไม่ชี้แจงความเสี่ยง 
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง และนายกสมาคมบริษัทจัดการกองทุน เตือนนักลงทุนอย่าใช้เงินกู้นำมาลงทุนกองทุนรวม เพราะในระยะสั้นอาจมีความเสี่ยงที่จะขาดทุนจากการลงทุนได้ 
“ปัจจุบันมีผู้แนะนำการลงทุนหรือผู้ขายกองทุนพยายามแนะนำให้ลูกค้ากู้ยืมในรูปแบบต่างๆ เพื่อนำเงินไปซื้อกองทุนรวม นอกจากนี้พนักงานขายธนาคารต่างประเทศยังให้ใช้วงเงินจากบัตรเครดิตไปซื้อกองทุน โดยบอกว่าหุ้นขึ้นแล้วได้กำไรคุ้มดอกเบี้ยแน่นอน แต่ที่จริงแล้วจะไม่มีใครสามารถยืนยันได้ว่า การกู้ยืมเงินมาลงทุนในกองทุนรวมจะทำให้เราได้กำไร” นางวรวรรณ กล่าว
นอกจากนี้ นางวรวรรณ ยังกล่าวอีกว่า มีผู้ขายบางคนแนะนำให้ใช้บัตรเครดิตซื้อกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) จะได้แต้มสะสม ได้รางวัล และอัตราดอกเบี้ยต่ำกว่าปกติ หรือไม่คิดดอกเบี้ยระยะหนึ่ง ซึ่งคุ้มกับอัตราภาษีเงินได้ที่ได้รับยกเว้น แต่ไม่ได้บอกว่ามีความเสี่ยงที่จะขาดทุนได้ 
“การขายกองทุนรวมต้องไม่เป็นแบบนี้ ต้องยึดมั่นในจริยธรรมของการแนะนำลูกค้า ไม่ไปเน้นทำให้ถึงเป้าโดยไม่คำนึงถึงความเหมาะสมของการให้คำแนะนำ สิ่งที่จะแนะนำก็คืออย่าตกเป็นเหยื่อของการขยายตลาดบนความเสียหายของลูกค้า ลูกค้าใช้บัตรเครดิตซื้อกองทุนรวม RMF และ LTF ได้ แต่เมื่อถึงเวลาเรียกเก็บเงินจะต้องจ่ายชำระเต็มจำนวน” นางวรวรรณ กล่าว 
พร้อมกันนี้ นางวรวรรณ ยังแนะนำนักลงทุนที่ได้รับผลกระทบจากน้ำท่วมและมีภาระทางการเงิน โดยเฉพาะการกู้เงินเพื่อซ่อมแซมที่พักอาศัยหลังน้ำท่วมว่า หากมีภาระดอกเบี้ยจ่ายสูงเกินกำลังสามารถระงับการลงทุนกองทุน RMF ได้ 1 ปี โดยไม่ผิดเงื่อนไขสิทธิประโยชน์ภาษี ในขณะที่กองทุน LTF ไม่ข้อกำหนดให้ลงทุนต่อเนื่องจึงสามารถระงับการลงทุนในปีนี้ไปก่อนได้
ด้านนายต่อ อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บลจ.ไอเอ็นจี (ประเทศไทย) กล่าวว่า ขณะนี้ถือว่าเป็นจังหวะที่เหมาะสมในการเข้าลงทุนกองทุน LTF และ RMF เพราะดัชนีหุ้นตลาดหลักทรัพย์ มีการปรับฐาน ทำให้ต้นทุนในการลงทุนที่ค่อนข้างต่ำเมื่อเปรียบเทียบกับช่วงกลางปีที่ผ่านมา อีกทั้งช่วงปลายปีดัชนีราคาหุ้นมักจะปรับตัวสูงขึ้น โดยจะเห็นได้จากการที่ดัชนีตลาดหลักทรัพย์ไทยมีการปรับตัวเพิ่มขึ้นในเดือนธันวาคมตลอด 4 ปีที่ผ่านมา โดยในปีนี้บริษัทจัดแคมเปญING LTF&amp;RMF Money Cash Back คืนเงินให้กับนักลงทุนที่ลงทุนครบตามเงื่อนไข
นายอนุสรณ์ บูรณกานนท์ กรรมการผู้จัดการ บลจ.ซีไอเอ็มบีพรินซิเพิล บริษัทในกลุ่มซีไอเอ็มบี (ประเทศไทย) กล่าวว่า มียอดจองซื้อ กองทุนเปิดซีไอเอ็มบีพรินซิเพิล ไทยแลนด์ รีคัฟเวอรี่ 8 เปอร์เซ็นต์ ทริกเกอร์ จำนวน 114 ล้านบาท ซึ่งจะเริ่มลงทุนทันที หากสามารถลงทุนได้ในช่วงดัชนี 940-960 จุด จะทริกเกอร์ 8% ได้ที่ดัชนีประมาณ 1,000 จุด
สำหรับงานมหกรรมลดภาษีด้วย LTF-RMF จะมีขึ้นวันที่ 15-18 ธ.ค. 2554 ณ ศูนย์การค้าเซ็นทรัลเวิลด์ ชั้น 1